Airbus A380

Airbus A380 on eurooppalaisen lentokonevalmistaja Airbusin valmistama laajarunkoinen matkustajalentokone. Se on maailman suurin ja ainoa kokonaan kaksikerroksinen lentokone. Kone otettiin käyttöön lokakuussa 2007, ja sen ensimmäinen käyttäjä oli Singapore Airlines. Konetyypin suosion hiipuessa Airbus päätti lopettaa sen valmistamisen vuoteen 2021. A380 on 73 metriä pitkä, 24 metriä korkea ja kuljettaa enimmillään 853 matkustajaa, mutta mikään lentoyhtiö ei ole suunnitellut tällaisia konfiguraatioita. Suurin konetyypin tilaaja on ollut lentoyhtiö Emirates. Konetyyppi on ollut osallisena yhdessä vaaratilanteessa, kun yksi Qantasin lennon 32 moottoreista räjähti ja lentokone teki onnistuneen hätälaskun. == Historia == Ilmailun historian suurin lentokone oli 1970–1980-luvuilla Boeing 747. ”Ilmojen kuningatterena” pidetty lentokone oli muodostunut menestykseksi lentoyhtiöiden ja matkustajien keskuudessa, minkä myötä monet lentoyhtiöt alkoivat kehitellä kilpailevia malleja. Airbus kehitteli useita malleja, mukaan lukien kaksirunkoista A340-sovitusta. Yhtiö kuitenkin päätyi kaksikerroksiseen A3XX-malliin, joka oli nimetty A380:ksi joulukuuhun 2000 mennessä. Projektin kustannukset olivat nousseet 8,8 miljardiin euroon. Kuusi lentoyhtiötä tilasi konetta yhteensä 50 kappaletta, kun solmukohtaisten matkojen kysyntä kasvoi. Projektin suunnittelu ja kehitys kesti viisi vuotta, kunnes ensimmäinen A380-kone, rekisteriltään F-WOWW, esiteltiin yleisölle vuoden 2005 alussa Airbusin tehtaalla Toulousessa. Konetyypin ensilento suoritettiin 27. huhtikuuta samana vuonna Toulouse-Blagnacin lentoasemalle. Hankkeen kustannukset kasvoivat nopeasti, mutta Airbus päätti saada A380:n käyttöön. Airbus lensi vuoteen 2006 mennessä manntertenvälisiä lentoja, käyden muun muassa Kolumbiassa ja Kanadassa, jossa konetta voittiin kokeilla kylmällä ja korkealla säällä. Kokeilujen onnistuttua konetyyppi oli valmis toimitettavaksi asiakkaille. == Rakenne ja suorituskyky == A380 on laajarunkoinen, maailman suurin matkustalentokone ja lempinimeltään ”superjumbo”. Se on kaksikerroksinen koko pituudeltaan ja pystyy kuljettamaan enintään 853 matkustajaa. Kuitenkin, kaikki lentoyhtiöt ovat suunnitelleet vain pienemmillä matkustajamäärillä olevia variaatioita. Enimmillään on kehitetty variaatio yhteensä 615 matkustajalle, kun otetaan huomioon sekä turisti- että businessluokka. A380:n lattiapinta-ala on noin 550 neliömetriä, mikä on 40 prosenttia enemmän kuin Boeing 747:llä. A380 on pituudeltaan 73 metriä, korkeudeltaan 24 metriä ja sen siipien kärkiväli on vajaa 80 metriä. Matkustamo on alemmassa kerroksessa 6,6 metrin levyinen ja yläkerroksessa 5,9 metrin levyinen. A380:n korkein lentoonlähtöpaino on 560 000 kilogrammaa, korkein laskeutumispaino 391 000 kilogrammaa ja pisin lentomatka vajaa 15 000 kilometriä. Lentokoneessa on 220 ikkunaa ja 16 ovea.Facts & Figures s. 4. Lentokoneessa käytetään joko Rolls-Royce Trent 900 -tai Engine Alliance GP7200 -suihkuturbiinimoottoreita. pienoiskuva|Rolls-Royce Trent 900 -moottori. Boeing 747 edustaa Airbusin mukaan jo vanhaa suunnittelua ja tekniikkaa, vaikka koneeseen on vuosien varrella tehty monia uudistuksia. Airbus on laskenut, että kulut lennetyllä matkustajakilometrillä ovat jopa 20 prosenttia pienemmät kuin Boeing 747-400:lla, kun käytetään uusia kevyempiä komposiittimateriaaleja, modernia suunnittelua ja kehittynyttä moottoritekniikkaa. == Tuotanto == Jokainen A380 koostuu noin neljästäkymmenestä osasta, joita valmisti yli 1 500 yritystä 30 eri maassa. Valmistajat rakensivat moottorit ja toimittivat ne valmiina Airbusin tehtaalle. A380:n etu- ja keskirungot tulivat Ranskasta, takarunko ja sivuperäsin Saksasta, korkeusperäsimet Espanjasta ja siivet Yhdistyneestä kuningaskunnasta. Osien toimituksia varten Airbus kehitteli Airbus Beluga -kuljetuslentokoneen, minkä lisäksi siivet tuotiin tehtaalle meriteitse. Maantiekuljetukset olivat hitaita, ja ne tehtiin toimituksia varten levennettyjä teitä pitkin. Koneet maalattiin Saksan Hampurissa. == Tilaushistoria == Ensimmäinen matkustajaversio toimitettiin Singapore Airlinesille 15. lokakuuta 2007, jota seurasi nopeasti myös Emirates. Molemmat lentoyhtiöt kehuivat konetyyppiä ja kertoivat sen palvelevan odotuksia enemmän. Konetyypin toimituksia jatkettiin muille lentoyhtiöille, ja sen suosio kasvoi nopeasti. A380:n suosio hiipui merkittävästi vuonna 2018. Qantas perui joulukuussa useita konetyypin tilauksia, ja Emirates kertoi muuttavansa joidenkin A380:n tilauksiaan pienempiin konemalleihin. Kun Airbusin johtoon valittiin Guillaume Faury vuonna 2019, halusi yhtiö keskittää resurssejaan ennemmin muihin lentokonetyyppeihin, mukaan lukien A350. Yhtiö ilmoitti lopulta samana vuonna, että uusien A380-yksilöiden valmistus lopetetaan vuoteen 2021. Mikäli lentoyhtiöt eivät olisi peruneet tilauksiaan, olisi valmistus jatkunut vuoteen 2027. Viimeinen A380 toimitettiin Emiratesille loppuvuodesta 2021. === Käyttäjät === Päivitetty 23. tammikuuta 2025 ==== Nykyiset käyttäjät ==== Lentoyhtiö Maa Konemäärä Huomio All Nippon Airways Japani 3 Asiana Airlines Etelä-Korea 6 British Airways Yhdistynyt kuningaskunta 12 Emirates Yhdistyneet arabiemiraatit 116 konetyypin suurin käyttäjä Etihad Airways Yhdistyneet arabiemiraatit 7 Korean Air Etelä-Korea 7 Lufthansa Saksa 8 Qantas Australia 10 Qatar Airways Qatar 8 Singapore Airlines Singapore 12 konetyypin ensimmäinen käyttäjä ==== Entiset käyttäjät ==== Lentoyhtiö Maa Konemäärä Poistui käytöstä Lopettamisen syy Air France Ranska 10 2020 COVID-19 China Southern Airlines Kiina 5 2022 Hi Fly Portugali 1 COVID-19 Malaysia Airlines Malesia 6 2022 Thai Airways International Thaimaa 6 2020 COVID-19 == Variaatiot == === Airbus A380F === A380:n rahtikoneversio julkistettiin samaan aikaan matkustajakoneversion kanssa. Rahtiversiota tilattiin yhteensä 25 kappaletta, mutta se ei ikinä edennyt tuotantoon. Se olisi ollut maailman suurin rahtikone lukuun ottamatta vuonna 2022 tuhoutunutta Antonov An-225 Mrijaa. === A380plus === Airbus esitteli kesäkuussa 2017 perusversiosta parannellun A380plus-version konseptin. Se sisälsi parannuksia erityisesti uusiin ja suurempiin siivekkeisiin sekä muihin siipien osiin. Niiden mukana koneen polttoaineen kulutus olisi vähentynyt neljällä prosentilla. Siinä olisi ollut myös suurempi matkustajakapasiteetti ja pidempi huoltoväli. Lentokone ei kuitenkaan ikinä edennyt tuotantoon, koska se ei herättänyt kiinnostusta lentoyhtiöiden keskuudessa. === A380-900 === Airbus esitteli markkinoille perusmallista pidennettyä A380-900-mallia. Hanke oli kuitenkin tulokseton, sillä malli ei saanut kysyntää lentoyhtiöiltä. == Onnettomuudet ja vaaratilanteet == Qantasin Airbus A380 (Lento numero QF32) teki hätälaskun Singaporeen 4. marraskuuta 2010. Kone oli lennolla Lontoosta Singaporen kautta Sydneyyn. Singaporesta lähdön jälkeen yhdessä sen neljästä moottorista turbiinikiekko särkyi ja osat lensivät räjähdysmäisesti eri suuntiin. Lentävät kappaleet vaurioittivat siipeä pahoin ja moottorikotelon osia putosi alla olevaan maastoon. Kone palasi Changin kansainväliselle lentoasemalle. Kone laskeutui turvallisesti, ja tapauksesta ei aiheutunut henkilövahinkoja. Tapauksen jälkeen Qantas keskeytti A380-lennot tutkimusten ajaksi. Vaurio aiheutui moottorin valmistusvirheestä: öljykanavia oli porattu virheellisesti useissa moottoreissa. Vuotava öljy syttyi tuleen ja palon aiheuttama kuumuus sai turbiinikiekon särkymään. Moottorien valmistaja Rolls- Royce vaihtoi noin 40 superjumbon Trent 900 -moottoria. RR:n moottoreita käyttävien Qantasin, Singapore Airlinesin ja Lufthansan koneisiin vaihdettiin moottorit. == Tekniset tiedot (A380-800) == == Lähteet == * === Viitteet === == Aiheesta muualla == * Luokka:Airbusin ilma-alukset Luokka:2000-vuosikymmenen matkustajalentokoneet Luokka:Seulonnan keskeiset artikkelit